LT Europos Sąjungos oficialusis leidinys L 307/1

KOMISIJOS REGLAMENTAS (ES) Nr. 1138/2013

2013 m. lapkričio 8 d.

kuriuo dėl didžiausios leidžiamosios bitertanolio, chlorfenvinfoso, dodino ir vinklozolino likučių koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b punktą ir 49 straipsnio 2 dalį,

kadangi:

(1) didžiausia leidžiamoji bitertanolio, chlorfenvinfoso ir vinklozolino likučių koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje. Dodino DLK nustatyta Reglamento (EB) Nr. 396/2005 III priedo A dalyje;

(2) vadovaujantis procedūra, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos dodino, DLK, kad šį produktą būtų galima naudoti sėklavaisiams, persikams, abrikosams, vyšnioms, valgomosioms alyvuogėms ir aliejaus gamybai skirtoms alyvuogėms apsaugoti;

(3) pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti dodiną bananams apsaugoti. Pareiškėjas teigia, kad Šiaurės, Centrinėje ir Pietų Amerikoje dodiną leidus naudoti tokiems kultūriniams augalams, jo likučių kiekis viršija DLK, kuri leidžiama pagal Reglamentą (EB) Nr. 396/2005, todėl, siekiant išvengti prekybos kliūčių bananų importui, būtina nustatyti didesnę DLK;

(4) atitinkamos valstybės narės įvertino pateiktas paraiškas, vadovaudamosi nurodyta Reglamento (EB) Nr. 396/2005 8 straipsnyje, ir vertinimo ataskaitas pateikė Komisijai;

(5) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;

(6) Jungtinė Karalystė pateikė Tarnybai prašymą pagal Reglamento (EB) Nr. 396/2005 43 straipsnį siekdama įvertinti riziką, kurią gali kelti bananams nustatyta bitertanolio DLK, atsižvelgiant į 2010 m. spalio mėn. bitertanolio ūmaus poveikio etaloninę dozę (ŪPED) (3);

(7) dėl dodino Tarnyba padarė išvadą, kad, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes, įgyvendinti visi duomenims keliami reikalavimai, ir pareiškėjo prašomi DLK pakeitimai yra priimtini vartotojų saugos atžvilgiu. Ji atsižvelgė į naujausią informaciją apie toksikologines medžiagos savybes. Nustatyta, kad nei visą gyvenimą trunkantis medžiagos, gaunamos vartojant visus maisto produktus, kuriuose gali būti šios medžiagos, poveikis, nei trumpalaikis poveikis vartojant labai daug atitinkamų žemės ūkio augalų nekelia pavojaus viršyti leidžiamą paros dozę (LPD) arba ūmaus poveikio etaloninę dozę (ŪPED);

(8) 2012 m. vasario 21 d. nuomonėje dėl bitertanolio Tarnyba nustatė skubiai spręstiną pavojaus vartotojų sveikatai problemą ir rekomendavo sumažinti bananams skirtą bitertanolio DLK (4). Nustačius skubiai spręstiną pavojaus vartotojų sveikatai problemą, kurią kelia bananuose esantis bitertanolis, Tarnyba įvertino nustatytas bitertanolio DLK, skirtas kitoms kultūroms, kurioms DLK buvo nustatytos viršijant nustatymo ribą. Sėklavaisių, kaulavaisių, moliūginių šeimos daržovių (valgoma luoba) ir pomidorų atveju Tarnyba rekomendavo sumažinti DLK. Šiems produktams skirta DLK turėtų būti nustatyta pagal nustatymo ribą, parinktą konkrečiam medžiagos / produkto deriniui;

(9) remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(10) buvo panaikintos visos suteiktos augalų apsaugos produktų, kuriuose yra 1 konstatuojamojoje dalyje paminėtų veikliųjų medžiagų chlorfenvinfoso ir vinklozolino, registracijos. Todėl pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu reikėtų II ir III prieduose išbraukti nustatytą didžiausią leidžiamąją šių veikliųjų medžiagų koncentraciją;

(11) Komisija konsultavosi su Europos Sąjungos etaloninėmis laboratorijomis dėl pesticidų likučių ir būtinybės pritaikyti esamas nustatymo ribas, skirtas bitertanoliui, chlorfenvinfosui ir dodinui. Šios laboratorijos padarė išvadą, kad dėl technikos raidos gali būti nustatytos žemesnės tų trijų medžiagų nustatymo ribos. Atsižvelgiant į šių laboratorijų išvadas, tikslinga nustatyti mažesnes DLK;

(12) todėl Reglamentas (EB) Nr. 396/2005 turėtų būti atitinkamai iš dalies pakeistas;

(13) Tarnybos nustatytas modelis, pagal kurį vertinama ūmi ir ilgalaikė vinklozolino keliama rizika (5), rodo, kad išlaikoma aukšto lygio vartotojų apsauga. Šiame reglamente reikėtų numatyti pereinamojo laikotarpio priemonę, siekiant užtikrinti normalų produktų, kurie buvo teisėtai pagaminti iki šio reglamento taikymo, pardavimą, perdirbimą ir vartojimą;

(14) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto ūkio subjektai galėtų pasirengti laikytis dėl DLK pakeitimo atsiradusių naujų reikalavimų;

(15) per Pasaulio prekybos organizaciją buvo konsultuotasi dėl naujos DLK su Sąjungos prekybos partneriais ir į jų pastabas buvo atsižvelgta;

(16) šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis

Reglamentas (EB) Nr. 396/2005 be šiuo reglamentu padarytų pakeitimų toliau taikomas cukriniams runkeliams (šaknys) (kodas 0900010), kuriuose yra bitertanolio, vyšnioms (kodas 0140020), kuriose yra dodino, ir visiems produktams, kuriuose yra vinklozolino, jeigu jie buvo teisėtai pagaminti iki 2014 m. birželio 6 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2014 m. birželio 6 d. Tačiau dodino valgomosiose alyvuogėse (kodas 0161030), bananuose (kodas 0163020) ir aliejaus gamybai skirtose alyvuogėse (kodas 0402010) atveju jis taikomas nuo jo įsigaliojimo dienos.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2013 m. lapkričio 8 d. Komisijos vardu Pirmininkas José Manuel BARROSO

(1) OL L 70, 2005 3 16, p. 1.

(2) EMST mokslinės ataskaitos pateiktos internete: http://www.efsa.europa.eu:

Reasoned opinion on the modification of the existing MRLs for dodine in various fruit crops (Pagrįsta nuomonė dėl nustatytos dodino DLK įvairiose vaisinėse kultūrose). EFSA Journal 2013;11(1):3077 [31 pp.]. doi:10.2903/j.efsa.2013.3077.

Reasoned opinion on the modification of the existing MRL for dodine in pome fruit, apricots and olives (Pagrįsta nuomonė dėl nustatytos dodino DLK sėklavaisiuose, abrikosuose ir alyvose keitimo. EFSA Journal 2013;11(2):3112 [25 pp.]. doi:10.2903/j.efsa.2013.3112.

(3) Conclusion on the peer review of the pesticide risk assessment of the active substance bitertanol (Veikliosios medžiagos pesticido bitertanolio keliamos rizikos vertinimo tarpusavio peržiūros išvada). EFSA Journal 2010;8(10):1850 [63 pp.]. doi:10.2903/j.efsa.2010.1850.

(4) Reasoned Opinion on the Assessment of the consumer safety of the existing MRL for bitertanol in bananas (Pagrįsta nuomonė dėl bananams nustatytos bitertanolio DLK vertinimu vartotojų saugos atžvilgiu). EFSA Journal 2012;10(2):2599 [34 pp.]. doi:10.2903/j.efsa.2012.2599.

(5) http://www.efsa.europa.eu/en/mrls/docs/calculationacutechronic_2.xls.